## Rješenje kojim se Gradu Vinkovcima, Vinkovci, odobrava prospekt o izdavanju municipalnih amortizirajućih obveznica, javnom ponudom, u nematerijaliziranom obliku, na ime, u ukupnom iznosu od 42.000.000

### NN 91/2007 (3.9.2007.), Rješenje kojim se Gradu Vinkovcima, Vinkovci, odobrava prospekt o izdavanju municipalnih amortizirajućih obveznica, javnom ponudom, u nematerijaliziranom obliku, na ime, u ukupnom iznosu od 42.000.000

# HRVATSKA AGENCIJA ZA NADZOR FINANCIJSKIH USLUGA

**2785**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«
broj 140/05) i članka 22. stavka 4. Zakona o tržištu vrijednosnih papira
(»Narodne novine« broj 84/02 i 138/06), na temelju zahtjeva Grada Vinkovci,
Vinkovci, Bana Josipa Jelačića 1, za odobrenje prospekta o izdavanju
municipalnih amortizirajućih obveznica javnom ponudom, Uprava Hrvatske agencije
za nadzor financijskih usluga, na sjednici održanoj 23. kolovoza 2007. godine,
donijela je

## RJEŠENJE

1. Gradu Vinkovcima, Vinkovci, Bana Josipa Jelačića 1, odobrava se prospekt o
izdavanju municipalnih amortizirajućih obveznica, javnom ponudom, u
nematerijaliziranom obliku, na ime, u ukupnom iznosu od 42.000.000,00 HRK, u
denominaciji od HRK 1, dospijeća 2017. godine.
2. Ovo rješenje objaviti će se u »Narodnim novinama«.

```
Obrazloženje
```

Grad Vinkovci, Vinkovci, Bana Josipa Jelačića 1 (u daljnjem tekstu: Izdavatelj),
podnio je 29. lipnja 2007. godine, Zahtjev za odobrenje prospekta o izdavanju
municipalnih amortizirajućih obveznica javnom ponudom, te dokumentaciju u
privitku, sukladno odredbama Zakona o tržištu vrijednosnih papira (»Narodne
novine« broj 84/02 i 138/06, u daljnjem tekstu: Zakon) i Pravilnika o sadržaju
zahtjeva i prilozima za odobrenje prospekta i skraćenom prospektu (»Narodne
novine« broj 118/03, u daljnjem tekstu: Pravilnik). Zahtjev je dopunjen 30.
srpnja 2007. godine.
Odlukom Vlade Republike Hrvatske o davanju suglasnosti Gradu Vinkovcima za
zaduženje izdavanjem municipalnih obveznica, od 25. svibnja 2007. godine, dana
je suglasnost Gradu Vinkovcima za zaduženje na domaćem tržištu kapitala,
izdavanjem municipalnih obveznica, u ukupnom iznosu od 42.000.000,00 kuna, za
financiranje kapitalnih projekata, pod uvjetima i za namjenu utvrđenu Odlukom
Gradskog vijeća Grada Vinkovci o zaduživanju Grada Vinkovci izdavanjem
municipalnih obveznica, klase: 400-08/07-01/17, urbroj: 2188/01-01-07-5, od 10.
svibnja 2007. godine i Odlukom o kapitalnim projektima koji se financiraju
izdavanjem municipalnih obveznica, klasa: 400-08/07-01/13, urbroj:
2188/01-01-07-2, od 22. ožujka 2007. godine.
Sukladno navedenoj Odluci Gradskog vijeća Grada Vinkovci o zaduživanju Grada
Vinkovci izdavanjem municipalnih obveznica od 10. svibnja 2007. godine, Grad
Vinkovci zadužuje se izdavanjem municipalnih amortizirajućih obveznica, javnom
ponudom, u nematerijaliziranom obliku, na ime, u ukupnom iznosu zaduženja od
42.000.000,00 HRK, u denominaciji od HRK 1, dospijeća 2017. godine.
Prinos predmetnog izdanja obveznica utvrdit će se na temelju prinosa na
interpolirani 7-godišnji kupovni prinos kunske obveznice Ministarstva financija
Republike Hrvatske utvrđenog 2 radna dana prije Datuma izdanja obveznica i
uvećanog za premiju koja odražava kreditni rizik Izdavatelja, te trenutačno
stanje na tržištu kapitala. U trenutku podnošenja obvezujućih ponuda za upis
obveznica, investitori će biti upoznati s indikativnim iznosom premije. Cijena
izdanja utvrdit će se na temelju prinosa i kamatne stope. Kamata se isplaćuje
polugodišnje.
Razdoblje upisa obveznica trajat će 9 radnih dana od dana otvaranja upisa, koji
će biti utvrđen i objavljen u javnom pozivu na upis obveznica u dnevnim
novinama. Sukladno odredbi članka 24. stavak 1. Zakona, izdavatelj je obvezan
javni poziv na upis obveznica i prospekt objaviti u roku od 30 dana od dana
dostave rješenja Agencije kojim se odobrava izdavanje obveznica javnom ponudom.
Agent izdanja, Privredna banka Zagreb d.d., Zagreb, jedan će radni dan nakon
zatvaranja upisa obavijestiti svakog investitora o rezultatu upisa obveznica.
Razdoblje uplate trajat će 1 radni dan počevši 2. radnog dana nakon zatvaranja
razdoblja upisa. Sredstva na ime upisa obveznica bit će uplaćena u razdoblju
uplate prema instrukciji plaćanja koju će Agent i Pokrovitelj izdanja, Privredna
banka Zagreb d.d., Zagreb, Račkoga 6, neposredno uručiti prilikom upisa, ukoliko
je riječ o fizičkoj osobi ili poslati jedan radni dan nakon zatvaranja razdoblja
upisa, ukoliko je riječ o institucionalnom investitoru. Zadnji dan razdoblja
uplate je datum izdanja obveznica.
Agent izdanja ujedno je i Pokrovitelj izdanja, te će na Datum izdanja s
Izdavateljem sklopiti Ugovor o upisu obveznica kojim će upisati i uplatiti one
obveznice koje ostanu neupisane od strane investitora u okviru opisanog postupka
upisa i uplate obveznica javnom ponudom, po cijeni izdanja.
Sukladno odredbi članka 2. stavak 3. Pravilnika o vrsti i visini naknada i
administrativnih pristojbi Hrvatske agencije za nadzor financijskih usluga
(»Narodne novine« br. 45/06 i 11/07) Izdavatelj je kao tijelo javne vlasti
oslobođen od plaćanja naknade i administrativne pristojbe.
U provedenom postupku utvrđeno je da su Zahtjevu Izdavatelja za odobrenje
prospekta o izdavanju municipalnih obveznica javnom, priloženi svi prilozi
propisani Zakonom i Pravilnikom i da podneseni Prospekt sadrži sve podatke u
skladu s odredbom članka 21. Zakona, pa je sukladno članku 22. stavak 4. Zakona,
riješeno kao u izreci.
Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/16
Urbroj: 326-111/07-4
Zagreb, 23. kolovoza 2007.

Predsjednik Uprave
**Ante Samodol**, v. r.

Rješenje, NN 91/2007-2785
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)